CELEX: 62015CJ0183
Language: fi
Date: 2015-12-10 00:00:00
Title: Unionin tuomioistuimen tuomio (seitsemäs jaosto) 10.12.2015.#TSI GmbH vastaan Hauptzollamt Aachen.#Ennakkoratkaisupyyntö – Finanzgericht Düsseldorf.#Ennakkoratkaisupyyntö – Yhteinen tullitariffi – Tariffiluokittelu – Yhdistetty nimikkeistö – Alanimike 9027 10 10 – Aerodynaamiset ultravioletti-hiukkasmittauslaitteet – Kannettavat hiukkaslaskijat.#Asia C-183/15.

UNIONIN TUOMIOISTUIMEN TUOMIO (seitsemäs jaosto)
      10 päivänä joulukuuta 2015 (
            *
         )
      ”Ennakkoratkaisupyyntö — Yhteinen tullitariffi — Tariffiluokittelu — Yhdistetty nimikkeistö — Alanimike 9027 10 10 — Aerodynaamiset ultravioletti-hiukkasmittauslaitteet — Kannettavat hiukkaslaskijat”
      Asiassa C‑183/15,
      jossa on kyse SEUT 267 artiklaan perustuvasta ennakkoratkaisupyynnöstä, jonka Finanzgericht Düsseldorf (Düsseldorfin talousasioita käsittelevä tuomioistuin, Saksa) on esittänyt 15.4.2015 tekemällään päätöksellä, joka on saapunut unionin tuomioistuimeen 23.4.2015, saadakseen ennakkoratkaisun asiassa
      
         TSI GmbH
      
      vastaan
      
         Hauptzollamt Aachen,
      
      UNIONIN TUOMIOISTUIN (seitsemäs jaosto),
      toimien kokoonpanossa: jaoston puheenjohtaja C. Toader sekä tuomarit A. Prechal (esittelevä tuomari) ja E. Jarašiūnas,
      julkisasiamies: M. Wathelet,
      kirjaaja: A. Calot Escobar,
      ottaen huomioon kirjallisessa käsittelyssä esitetyn,
      ottaen huomioon huomautukset, jotka sille ovat esittäneet
      
               —
            
            
               Euroopan komissio, asiamiehinään M. Wasmeier ja A. Caeiros,
            
         päätettyään julkisasiamiestä kuultuaan ratkaista asian ilman ratkaisuehdotusta,
      on antanut seuraavan
      
         tuomion
      
      
               1
            
            
               Ennakkoratkaisupyyntö koskee tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 (EYVL L 256, s. 1) liitteessä I, sellaisena kuin se on muutettuna 19.9.2008 annetulla komission asetuksella (EY) N:o 1031/2008 (EUVL L 291, s. 1), olevan yhdistetyn nimikkeistön sekä erityisesti sen alanimikkeen 9027 10 10 tulkintaa.
            
         
               2
            
            
               Tämä pyyntö on esitetty asiassa, jossa kantajana on TSI GmbH (jäljempänä TSI) ja vastaajana Hauptzollamt Aachen (Aachenin päätullivirasto) ja joka koskee aerodynaamisten ultravioletti-hiukkasmittauslaitteiden ja kädessä kannettavien hiukkaslaskijoiden tariffiluokittelua.
            
         
         Asiaa koskevat oikeussäännöt
      
      
               3
            
            
               Asetuksella N:o 2658/87 käyttöön otettu yhdistetty nimikkeistö perustuu maailmanlaajuiseen harmonoituun tavarankuvaus- ja tavarankoodausjärjestelmään, jonka on laatinut sittemmin Maailman tullijärjestöksi muuttunut tulliyhteistyöneuvosto ja joka on otettu käyttöön Brysselissä 14.6.1983 harmonisoidusta tavarankuvaus‑ ja koodausjärjestelmästä tehdyllä kansainvälisellä yleissopimuksella (jäljempänä harmonoitu järjestelmä). Kyseinen yleissopimus on yhdessä sen 24.6.1986 tehdyn muutospöytäkirjan kanssa hyväksytty Euroopan talousyhteisön puolesta 7.4.1987 tehdyllä neuvoston päätöksellä 87/369/ETY (EYVL L 198, s. 1).
            
         
               4
            
            
               Yhdistetyn nimikkeistön toinen osa, jonka otsikko on ”Tullitaulukko”, sisältää muun muassa XVI jakson, jonka otsikko on ”Koneet ja mekaaniset laitteet; sähkölaitteet; niiden osat; äänen tallennus- tai toistolaitteet, televisiokuvan tai ‑äänen tallennus- tai toistolaitteet sekä tällaisten tavaroiden osat ja tarvikkeet”. Tätä jaksoa edeltää muun muassa 3 huomautus, jossa todetaan seuraavaa:
            
         
               5
            
            
               Mainittu toinen osa sisältää myös XVIII jakson, jonka otsikko on ”Optiset, valokuvaus-, elokuva-, mittaus-, tarkistus-, tarkkuus-, lääketieteelliset tai kirurgiset kojeet ja laitteet; kellot; soittimet; niiden osat ja tarvikkeet” ja johon kuuluu muun muassa 90 ryhmä, jonka otsikko on ”Optiset, valokuvaus-, elokuva-, mittaus-, tarkistus-, tarkkuus-, lääketieteelliset tai kirurgiset kojeet ja laitteet; niiden osat ja tarvikkeet”. Tätä ryhmää edeltää muun muassa 3 huomautus, jossa todetaan seuraavaa:
            
         
               6
            
            
               Kyseistä ryhmää edeltää myös lisähuomautus. Siinä todetaan seuraavaa:
               
                        ”1.
                     
                     
                        Alanimikkeissä – – 9027 10 10 – – tarkoitetaan ilmaisulla ’elektroninen’ kojeita ja laitteita, joissa on yksi tai useampi nimikkeen 8540, 8541 tai 8542 tavara. Edellä mainituissa määräystä sovellettaessa ei kuitenkaan oteta huomioon nimikkeen 8540, 8541 tai 8542 tavaroita, jotka ainoastaan tasasuuntaavat virtaa tai jotka sisältyvät kojeiden tai laitteiden voimajaksoon.”
                     
                  
         
               7
            
            
               Yhdistetyn nimikkeistön nimikkeessä 9027 säädetään seuraavaa:
            
         
               8
            
            
               Asetuksen N:o 2658/87 9 artiklan 1 kohdan a alakohdan toisen luetelmakohdan mukaan komissio valmistelee yhdistetyn nimikkeistön selittävät huomautukset, jotka se julkaisee säännöllisesti Euroopan unionin virallisessa lehdessä. 30.5.2008 julkaistuissa selittävissä huomautuksissa (EUVL C 133, s. 1), joita sovellettiin pääasian tosiseikkojen tapahtuma-aikaan, täsmennetään yhdistetyn nimikkeistön alanimikkeen 9027 10 10 osalta seuraavaa:
               ”Tähän alanimikkeeseen kuuluvat mm. laserilla toimivat ilman pölyhiukkaslaskijat. Nämä ovat elektronisia laitteita, jotka määrittävät tai tarkkailevat suodatetun ilman pölypitoisuutta ja joita käytetään esim. teollisuuslaitoksissa tai lääketieteen alalla. Ilmasta otetun näytteen sisältämät pölyhiukkaset aiheuttavat sen, että laservalo siroaa laitteen mittakammiossa. Kun linssijärjestelmä on koonnut siroavan valon säteeksi, se muunnetaan valodiodin avulla sähkösignaaliksi. Esiohjelmoidun vertailutiedon avulla pölyhiukkasten suhteellinen määrä määritetään ja mittaustulos esitetään kojeen digitaalisessa näytössä tai tulostetaan nauhalle erillisellä kirjoittimella. Liitännän avulla sähkösignaalin muodossa oleva mittaustulos voidaan myös lähettää kaapelin välityksellä automaattiseen tietojenkäsittelykoneeseen.”
            
         
               9
            
            
               Maailman tullijärjestö hyväksyy harmonoidusta järjestelmästä tehdyn yleissopimuksen 8 artiklassa määrätyin edellytyksin harmonoidun järjestelmän komitean antamat selitykset ja tariffointisuositukset. Harmonoidun järjestelmän nimikettä 90.27, jonka sanamuoto on samanlainen kuin yhdistetyn nimikkeistön nimikkeen 9027 sanamuoto, koskevissa selityksissä todetaan seuraavaa:
               ”Tähän nimikkeeseen kuuluvat mm:
               – –
               
                        8)
                     
                     
                        Kaasu- tai savuanalyysilaitteet. Näitä käytetään palavien kaasujen tai palamisen sivutuotteiden (poltettujen kaasujen) analyysiin koksiuuneissa, kaasulaitoksilla, masuuneissa tms. erityisesti kaasun hiilidioksidi-, hiilimonoksidi-, happi-, vety-, typpi- tai hiilivetypitoisuuden määrityksiin. Sähköisiä kaasu- tai savuanalyysilaitteita käytetään pääasiassa seuraavien kaasujen määrittämisen ja niiden pitoisuuden mittaamiseen: hiilidioksidi, hiilimonoksidi, vety, happi, rikkidioksidi, ammoniakki.
                     
                  Eräät näistä kojeista ja laitteista määrittävät sopiviin kemikaaleihin absorboitujen tai poltettujen kaasujen tilavuuden. Näitä ovat mm.:
               
                        1.
                     
                     
                        Orsatkojeet, joiden tärkeimmät osat ovat: imupullo, yksi tai useampia absorptiopipettejä ja mittabyretti.
                     
                  
                        2.
                     
                     
                        Poltto- eli räjähdyslaite. Tämä on lisäksi varustettu poltto- eli räjähdysputkella (platinasta tehty kapillaariputki tai putki, jossa on platina- tai palladiumlanka ja kipinäsytytyslaite jne.).
                     
                  Näitä erityyppisiä laitteita voidaan käyttää myös yhdistelmänä.
               – –”
            
         
         Pääasia ja ennakkoratkaisukysymys
      
      
               10
            
            
               Ennakkoratkaisupyynnöstä ilmenee, että TSI teki 10.8.2009 ilmoituksen kannettavan hiukkaslaskijan luovuttamisesta vapaaseen liikkeeseen. Se on kotelossa, joka sisältää näytön, liittymät ja hallintalaitteet, jotka koostuvat sähköisistä ja elektronisista osista. Sen avulla on mahdollista valvoa hiukkastartuntoja. Se on varustettu kahvalla, jonka avulla kaikkia komentoja voidaan käyttää peukalolla. Tämän laskijan asetukset voidaan määrittää ja sitä voidaan käyttää värillisen kosketusnäytön avulla. Hiukkasnäyteanalyysien tulokset voidaan siirtää näytölle, ladata tai painattaa suoraan. Kyseinen laskija on tarkoitettu käytettäväksi saastutuslähteiden paikallistamiseen, puhtaiden tilojen luokittelemiseen, suodatinten tiiviyden tarkistamiseen tai tutkimustarkoituksiin.
            
         
               11
            
            
               Koska TSI oli ilmoittanut kannettavat hiukkaslaskijat yhdistetyn nimikkeistön alanimikkeeseen 9027 50 00, toimivaltainen tullivirasto ei vaatinut tullimaksujen maksamista.
            
         
               12
            
            
               TSI teki 25.11.2009 ilmoituksen aerodynaamisen ultravioletti-hiukkasmittauslaitteen (jäljempänä hiukkasmittauslaite) luovuttamisesta vapaaseen liikkeeseen. Se on kotelossa, jossa on ilma-aukko. Se on varustettu valodiodinäytöllä (LED), liittymillä ja hallintalaitteilla, jotka koostuvat sähköisistä ja elektronisista osista. Tämän hiukkasmittauslaitteen avulla voidaan mitata reaaliaikaisesti ilmassa leijuvien hiukkasten aerodynaaminen läpimitta ja fluoresenssin voimakkuus sekä niiden lähettämän valon voimakkuus. Kaksikärkistä optista järjestelmää käytetään hiukkasten aerodynaamisen läpimitan ja niiden lähettämän valon voimakkuuden mittaamiseksi. Aerodynaaminen ultravioletti-hiukkasspektrometri havainnoi yksittäisten hiukkasten fluoresenssiominaisuudet. Kyseistä hiukkasmittauslaitetta käytetään suodatinten ja ilmasuodatinten valvontaan, hengitysilman myrkkyjä koskeviin tutkimuksiin, rakennusten sisäilman laadun valvomiseen ja aerosolien biologisten vaikutusten tutkimiseen.
            
         
               13
            
            
               Koska TSI oli ilmoittanut hiukkasmittauslaitteen yhdistetyn nimikkeistön alanimikkeeseen 9027 30 00, toimivaltainen tullivirasto ei vaatinut tullimaksujen maksamista.
            
         
               14
            
            
               Paikan päällä suoritetun tarkastuksen jälkeen Aachenin päätullivirasto omaksui kannan, jonka mukaan kannettavaa hiukkaslaskuria ja hiukkasmittauslaitetta ei ole luokiteltava TSI:n ilmoituksissaan mainitsemiin alanimikkeisiin, vaan yhdistetyn nimikkeistön alanimikkeeseen 9027 10 10. Näin ollen se lähetti TSI:lle kaksi ilmoitusta tullimaksujen perimiseksi jälkikäteen.
            
         
               15
            
            
               Koska hallinnolliset oikaisumenettelyt eivät johtaneet tulokseen, TSI nosti kanteen, jossa se vaati kannettavan hiukkaslaskijan luokittelemista yhdistetyn nimikkeistön alanimikkeeseen 9027 50 00 ja hiukkasmittauslaitteen luokittelemista yhdistetyn nimikkeistön alanimikkeeseen 9027 30 00. TSI:n mukaan näitä laitteita ei voida luokitella yhdistetyn nimikkeistön alanimikkeeseen 9027 10 10. Sen mukaan on mahdotonta analysoida kaasuja tällaisten laitteiden avulla. Niitä ei ole tarkoitettu eivätkä ne sovellu savujen tai kuumien kaasupäästöjen mittaamiseen. Ilman muiden laitteiden avulla tapahtuvaa ilmanvaihtoa tyypillisten savu- tai kaasupäästöjen vaikutuksesta kyseessä oleva laite tuhoutuu.
            
         
               16
            
            
               TSI toteaa lisäksi, että Aachenin päätullivirasto ei myöskään voi vedota näkemyksensä tueksi yhdistetyn nimikkeistön alanimikettä 9027 10 10 koskeviin yhdistetyn nimikkeistön selittäviin huomautuksiin. Laserilla toimiva ilman pölyhiukkaslaskija, jota siinä kuvaillaan, ei ole verrattavissa kannettavaan hiukkaslaskuriin eikä hiukkasmittauslaitteeseen. Lisäksi kyseiset selittävät huomautukset ovat ristiriidassa yhdistetyn nimikkeistön alanimikkeen 9027 10 10 itse tekstin kanssa.
            
         
               17
            
            
               Pääasian vastaaja väittää, että kannettava hiukkaslaskija ja hiukkasmittauslaite on luokiteltava yhdistetyn nimikkeistön alanimikkeeseen 9027 10 10. Yhdistetyn nimikkeistön 90 ryhmän lisähuomautus, harmonoidun järjestelmän 90.27 nimikettä koskevien selitysten 8 kohta sekä yhdistetyn nimikkeistön alanimikettä 9027 10 10 koskevat selittävät huomautukset vahvistavat tämän.
            
         
               18
            
            
               Finanzgericht Düsseldorf (Düsseldorfin talousasioita käsittelevä alioikeus) huomauttaa, että sen käsiteltävänä olevan riidan ratkaisu riippuu yhdistetyn nimikkeistön alanimikkeiden 9027 10 10, 9027 30 00 ja 9027 50 00 tulkinnasta.
            
         
               19
            
            
               Mainittu tuomioistuin toteaa erityisesti yhdistetyn nimikkeistön alanimikkeestä 9027 10 10, että asianosaiset ovat yhtä mieltä siitä, että kannettava hiukkaslaskija ja hiukkasmittauslaite eivät ole kaasuanalyysilaitteita, eikä se itse epäile tätä.
            
         
               20
            
            
               Sitä vastoin se kysyy, onko pääasiassa kyseessä olevia laitteita pidettävä tariffiluokittelua varten savuanalyysilaitteina. Se katsoo tältä osin, että niiden toimenpiteiden luonne, jotka näiden laitteiden avulla on mahdollista suorittaa, riippuu siitä kohteesta, joka konkreettisesti mitataan. Analysoitava huoneilma (aerosoli) voi sisältää hiukkasia, jotka ovat peräisin joko palamisprosessista tai mekaanisesta prosessista. Mittauslaitteiden konkreettinen käyttö ei riipu siitä, missä muodossa ja missä määrin tämäntyyppisiä hiukkasia sisältyy aerosoliin. Siten aerosoli voi sisältää hiukkasia, jotka ovat peräisin palamisprosessista tai hiukkasia, jotka johtuvat mekaanisesta prosessista.
            
         
               21
            
            
               Näiden toteamusten ja pääasiassa kyseessä olevien laitteiden tarkoituksen perusteella ennakkoratkaisua pyytänyt tuomioistuin haluaa selvittää, kuinka yhdistetyn nimikkeistön alanimikkeessä 9027 10 10 tarkoitettua savujen käsitettä on tulkittava. Tämä tuomioistuin viittaa muun muassa mainittua alanimikettä koskeviin yhdistetyn nimikkeistön selittäviin huomautuksiin, ja se katsoo, että savujen käsitteellä voi olla laaja merkitys siten, että savujen luokittelu voi riippua ratkaisevalla tavalla siitä, että hiukkaset ovat syntyneet palamisen tai haalistumisen yhteydessä, vaikka hiukkasia ei analysoidakaan välttämättä välittömästi tämän palamisen tai haalistumisen johdosta.
            
         
               22
            
            
               Jos tämä yhdistetyn nimikkeistön alanimikkeessä 9027 10 10 tarkoitetun savujen käsitteen laaja tulkinta hyväksytään, ennakkoratkaisua pyytänyt tuomioistuin tuo tämän jälkeen esiin kysymyksen siitä, voiko kyseessä olla savuanalysaattori myös silloin, kun kyseessä oleva laite mittaa paitsi palamisprosessista syntyneitä hiukkasia, myös, kun se mittaa mekaanisista prosesseista johtuvia hiukkasia. Pääasiassa kyseessä olevien kahden laitteen osalta on juuri näin. Lisäksi ei ole mahdollista määrittää sitä, missä määrin niiden käyttäjä mittaa konkreettisesti palamisprosessista syntyneitä hiukkasia tai mekaanisista prosesseista johtuvia hiukkasia.
            
         
               23
            
            
               Tässä tilanteessa Finanzgericht Düsseldorf (Düsseldorfin talousasioita käsittelevä alioikeus) on päättänyt lykätä asian ratkaisua ja esittää unionin tuomioistuimelle seuraavan ennakkoratkaisukysymyksen:
            
         
         Ennakkoratkaisukysymyksen tarkastelu
      
      
               24
            
            
               On muistettava, että vakiintuneen oikeuskäytännön mukaan oikeusvarmuus ja valvonnan helppous edellyttävät, että tavaroiden tariffiluokittelun ratkaisevana luokitteluperusteena ovat yleensä tavaroiden objektiivisesti todettavat ominaispiirteet ja ominaisuudet, sellaisina kuin ne on määritelty yhdistetyn nimikkeistön nimiketekstissä ja nimikkeistön jaksojen tai ryhmien huomautusten teksteissä (ks. mm. tuomio Kyowa Hakko Europe, C-344/14, EU:C:2015:615, 25 kohta oikeuskäytäntöviittauksineen).
            
         
               25
            
            
               Vakiintuneen oikeuskäytännön mukaista on myös se, että yhdistetyn nimikkeistön osalta komission laatimat selittävät huomautukset ja harmonoidun järjestelmän osalta Maailman tullijärjestön laatimat selitykset auttavat huomattavasti eri tullinimikkeiden sisällön tulkinnassa, vaikka ne eivät olekaan oikeudellisesti sitovia (ks. mm. tuomio Kyowa Hakko Europe, C-344/14, EU:C:2015:615, 26 kohta oikeuskäytäntöviittauksineen).
            
         
               26
            
            
               Ennakkoratkaisupyynnöstä ilmenee, että pääasiassa kyseessä olevat laitteet eivät ole yhdistetyn nimikkeistön alanimikkeessä 9027 10 tarkoitettuja kaasuanalyysilaitteita. Tämän alanimikkeen osalta pääasiassa herää yksinomaan kysymys siitä, ovatko nämä laitteet samassa alanimikkeessä tarkoitettuja savuanalyysilaitteita ja siten yhdistetyn nimikkeistön alanimikkeessä 9027 10 10 tarkoitettuja sähköisiä savuanalyysilaitteita.
            
         
               27
            
            
               Tältä osin on todettava, että yhdistetyn nimikkeistön alanimikkeen 9027 10 sanamuoto viittaa erityisesti ja yksinomaan savuanalyysilaitteisiin.
            
         
               28
            
            
               Ennakkoratkaisupyynnössä kuvailtujen kaltaisten laitteiden ominaispiirteet ja objektiiviset ominaisuudet eivät kuitenkaan vastaa tätä sanamuotoa. Kuten kyseisestä päätöksestä ilmenee, näillä laitteilla ei analysoida erityisesti ja yksinomaan palamisprosessissa syntyneitä hiukkasia, jotka kuuluvat savun käsitteeseen tämän käsitteen yleiskielen mukaisessa tavanomaisessa merkityksessä. Näillä samoilla laitteilla analysoidaan myös hiukkasia, jotka eivät kuulu mainitun käsitteen soveltamisalaan, eli mekaanisessa prosessissa syntyneitä hiukkasia.
            
         
               29
            
            
               Yhdistetyn nimikkeistön alanimikkeen 9027 10 sanamuodon perusteella on siis katsottava, että pääasiassa kyseessä olevan kaltaiset laitteet eivät kuulu tähän alanimikkeeseen eivätkä näin ollen yhdistetyn nimikkeistön alanimikkeeseen 9027 10 10.
            
         
               30
            
            
               Kuten komissio perustellusti huomauttaa, tätä tulkintaa tukee yhdistetyn nimikkeistön 90 ryhmän 3 huomautus. Tästä huomautuksesta ilmenee, että koneet, jotka on tarkoitettu suorittamaan kahta tai useampaa, toimintoa, luokitellaan yhdistelmän pääasiallisen toiminnon suorittavan osan tai koneen mukaisesti. Pääasiassa kyseessä olevan kaltaisten laitteiden pääasiallinen toiminto ei kuitenkaan ole savujen analysointi, kuten ennakkoratkaisupyynnöstä ilmenee.
            
         
               31
            
            
               Tätä tulkintaa ei myöskään horjuta yhdistetyn nimikkeistön 90 jakson lisähuomautus, harmonoidun järjestelmän nimikettä 90.27 koskevien selitysten 8 kohta tai yhdistetyn nimikkeistön alanimikettä 9027 10 10 koskevat selittävät huomautukset, jotka ennakkoratkaisua pyytänyt tuomioistuin mainitsee päätöksessään.
            
         
               32
            
            
               Yhdistetyn nimikkeistön 90 jakson lisähuomautuksen ja harmonoidun järjestelmän nimikettä 90.27 koskevien selitysten 8 kohdan osalta riittää, kun todetaan, ettei niiden sanamuoto tue yhdistetyn nimikkeistön alanimikkeiden 9027 10 ja 9027 10 10 muunlaista tulkintaa kuin tämän tuomion 28 ja 29 kohdassa on esitetty.
            
         
               33
            
            
               Yhdistetyn nimikkeistön alanimikettä 9027 10 10 koskevista selittävistä huomautuksista on todettava, että ne eivät liity yhdistetyn nimikkeistön alanimikkeeseen 9027 10, vaan ensin mainittuun alanimikkeeseen. Kuten komissio on perustellusti huomauttanut, on näin ollen katsottava, että näiden samojen selittävien huomautusten tarkoituksena on tulkita yhdistetyn nimikkeistön alanimikkeessä 9027 10 10 tarkoitettua ilmaisua ”elektroniset”, eikä yhdistetyn nimikkeistön alanimikkeessä 9027 10 tarkoitettua ilmaisua ”savuanalyysilaitteet”.
            
         
               34
            
            
               Kuten lisäksi tämän tuomion 25 kohdassa esiin tuodusta oikeuskäytännöstä ilmenee, yhdistetyn nimikkeistön alanimikettä 9027 10 10 koskevien selittävien huomautusten perusteella ei missään tapauksessa voida päätyä tämän alanimikkeen sanamuodon vastaiseen tulkintaan.
            
         
               35
            
            
               Näin ollen esitettyyn kysymykseen on vastattava, että yhdistettyä nimikkeistöä on tulkittava siten, että pääasiassa kyseessä olevan kaltaiset aerodynaamiset ultravioletti-hiukkasmittauslaitteet ja kannettavat hiukkaslaskijat eivät kuulu sen alanimikkeeseen 9027 10 10.
            
         
         Oikeudenkäyntikulut
      
      
               36
            
            
               Pääasian asianosaisten osalta asian käsittely unionin tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta. Oikeudenkäyntikuluja, jotka ovat aiheutuneet muille kuin näille asianosaisille huomautusten esittämisestä unionin tuomioistuimelle, ei voida määrätä korvattaviksi.
            
          
            
               Näillä perusteilla unionin tuomioistuin (seitsemäs jaosto) on ratkaissut asian seuraavasti:
            
          
               
                  
                     Tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 liitteessä I, sellaisena kuin se on muutettuna 19.9.2008 annetulla komission asetuksella (EY) N:o 1031/2008, olevaa yhdistettyä nimikkeistöä on tulkittava siten, että pääasiassa kyseessä olevan kaltaiset aerodynaamiset ultravioletti-hiukkasmittauslaitteet ja kannettavat hiukkaslaskijat eivät kuulu sen alanimikkeeseen 9027 10 10.
                  
               
             
               
                  
                     Allekirjoitukset
                  
               
            (
            *
         )   Oikeudenkäyntikieli: saksa.